તેજસ હજી તો દસમા ધોરણમાં હતો અને નાની નણંદ મીરા હજી તો આઠમા ધોરણમાં હતી. વિવેકને હજી તો એકવીસમું વર્ષ બેઠું ન બેઠું ને તેનાં લગ્ન થઈ ગયાં. પી.ટી.સી. કરીને તરત જ શહેરની મ્યુનિસિપલ કોર્પોરેશન હસ્તકની પ્રાથમિક શાળામાં શિક્ષક તરીકેની નોકરીય મળી ગઈ. મુકુન્દરાય અને સવિતાબહેનને આ ઘરમાં એક રૂમઝૂમ કરતી વહુ આવે એની ઉતાવળ હતી. એક વખત સપરિવાર અંબાજી દર્શન કરવા ગયા તો ત્યાં મુકુન્દરાયની સાથે અગાઉ નોકરી કરતાં અને હાલમાં બદલી થઈને બીજે ગામ જતા રહેલાં જ્ઞાતિબંધુ રમેશભાઈ પણ સપરિવાર આવેલા. બંને પરિવારો અંબાજીમાં ભેગા થઈ ગયા. સવિતાબહેનની નજર તો તત્ક્ષણ રમેશભાઈની મોટી દીકરી અનુરાધા પર ઠરી જ ગઈ. બે દિવસ સાથે રહ્યા એ દરમિયાન જ સવિતાબહેને વિવેકનું માગું ય નાખ્યું. અનુરાધા હતી પણ એવી જ સરસ, નમણી, દેખાવડી, લાગણીશીલ અને એકદમ ભોળી છોકરી !